Forslag til Europa-Parlamentet og Rådets beslutning om vedtagelse af et handlingsprogram for toldvæsenet i EF (»Told 2000«) (95/C 346/04) KOM(95) 119 endelig udg. - 95/0087(COD)

(Forelagt af Kommissionen den 6. april 1995)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artiklerne 100 A og 113,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

Efter virkeliggørelsen af det indre marked fra 1. januar 1993, traktaten om Den Europæiske Union, Unionens udvidelse med nye stater og den hastige udvikling i Unionens samhandel med resten af verden, specielt efter at aftalerne under GATT i april 1994 blev underskrevet, er det nødvendigt at få fastlagt og gennemført strategiske retningslinjer, som giver mulighed for bedre at definere, hvilken rolle toldvæsenet skal spille i Den Europæiske Union;

en fælles ydre grænse, således at varer har fri passage uden toldformaliteter overalt på hele Unionens område, gør det nødvendigt at indføre procedurer og kontrolforanstaltninger, som har samme effektivitet alle steder ved denne ydre grænse, i forbindelse med indgang til eller udgang af området, for at sikre anvendelsen af Fællesskabets forskellige politikker, og at beskytte borgernes og de erhvervsdrivendes legitime interesser samt Fællesskabets økonomiske interesser, og samtidig opfylde kravene om hastighed og glidende afvikling af udenrigshandelen;

anvendelsen af disse foranstaltninger og kontrollen af de ydre grænser af Den Europæiske Union er medlemsstaternes toldadministrationers ansvar. Effektiviteten af disse toldadministrationers aktioner er en vigtig betingelse for at sikre en korrekt styrelse af det indre marked. Det kan imidlertid blive nødvendigt i visse tilfælde at vedtage på Fællesskabsniveau kriterierne for fastlæggelsen af den kontrol, som skal udføres;

ensartede resultater af toldforanstaltningerne under iagttagelse af Fællesskabsbestemmelserne kan alene opnås ved at styrke samarbejdet mellem medlemsstaternes toldadministrationer, og mellem disse og Kommissionen. Udviklingen af et sådant samarbejde kan kun styrke effektiviteten af midlerne for styringen af grænserne af enhedsmarkedet, så som Rådets forordning (EØF) nr. 339/93 af 8. februar 1993 vedrørende kontrol af ensartethed med sikkerhedsprodukter, for så vidt angår produkter importeret fra tredjelande (1);

i meddelelse af 16. februar 1994 til Europa-Parlamentet og Rådet om udbygning af det administrative samarbejde i forbindelse med gennemførelsen aog håndhævelsen af Fællesskabslovgivningen i det indre marked (2), angav Kommissionen told blandt de områder, Fællesskabet skal dække. I resolution af 16. juni 1994 om samme emne (3) anmodede Rådet Kommissionen og medlemsstaterne om aktivt at fortsætte arbejdet på dette område;

Fællesskabet kan ikke se bort fra nødvendigheden af toldforanstaltningen i forbindelse med bekæmpelsen af ulovlig handel og svig, og Fællesskabet bør inden for egen kompetence kunne støtte medlemsstaternes foranstaltninger. Med forbehold af de forpligtelser der er fastsat i Rådets forordning (EØF) nr. 1468/81 af 19. maj 1981 vedrørende gensidig bistand mellem medlemsstaternes administrative myndigheder og samarbejde mellem sidstnævnte og Kommissionen med henblik på en korrekt anvendelse af lovgivningen vedrørende told eller landbrugsanliggender (4), eller andre forordninger der måtte erstatte denne, bør enhver chance for administrativt samarbejde inden for Fællesskabsreglerne benyttes fuldt ud;

det er ikke muligt at opnå et sådant resultat, hvis hver administration iværksætter individuelle foranstaltninger; og det er vigtigt at toldreglerne anvendes ensartet med henblik på en korrekt funktion af det indre marked; det er derfor nødvendigt at skabe en Fællesskabsramme for planer og prioriteringer for en samordnet foranstaltning mellem Fællesskabet og medlemsstaterne for at sikre, at toldadministrationerne bliver tilpasset til de opgaver, de skal varetage inden for rammerne af et marked uden indre grænser;

gennemførelsen af et handlingsprogram for en Fællesskabsforanstaltning er den bedste måde til at virkeliggøre disse mål;

målene for dette handlingsprogram bør indgå i en fælles ramme til vejledning for Fællesskabet og medlemsstaterne;

et første initiativ var iværksættelsen af Fællesskabets handlingsprogram inden for faglig uddannelse af toldembedsmænd (MATTHAEUS-programmet) (5);

inden for uddannelse og fagligt samarbejde bør der tages hensyn til den eksterne dimension i Fællesskabets og medlemsstaternes foranstaltning;

Fællesskabet og medlemsstaterne deler finansieringen af det strategiske program mellem sig, og Fællesskabets bidrag vil blive opført på Kommissionens budget; denne beslutning fastlægger, for hele programmets varighed, en samlet finansiel tildeling, som indsættes under det ønskede referencepunkt, inden for rammerne af punkt 1, i Europa-Parlamentet, Rådet og Kommissionens deklaration af 6. marts 1995, for budgetmyndigheden inden for rammerne af det årlige budgets procedurer;

det er nødvendigt at fastlægge et program for fem år;

dette handlingsprogram bygger på erfaringerne fra den forsøgsaktion, Kommissionen iværksatte i 1994 -

VEDTAGET FØLGENDE BESLUTNING:

Artikel 1

Fastlæggelse af programmet

1. Med denne beslutning fastlægges et handlingsprogram for toldvæsenet i Fællesskabet, som støtter og kompletterer foranstaltningerne foretaget af og i medlemsstaterne med respekt for det ansvar, der påhviler dem i forbindelse med gennemførelsen af Fællesskabets retsforskrifter.

2. Dette handlingsprogram benævnes »Told 2000« og gennemføres for perioden fra 1. januar 1996 til 31. december 2000.

3. Fællesskabets foranstaltning bygger på en fælles målramme for gennemførelsen af nærværende program.

4. Den i artikel 15 omhandlede procedure for tilsyn og evaluering skal anvendes til at analysere og drage lære af de opnåede resultater med henblik på fortsættelse af Fællesskabets foranstaltning.

Artikel 2

Fælles målramme

Den fælles målramme, der er omhandlet i artikel 1, stk. 3, inden for hvilken Fællesskabet og medlemsstaterne fastsætter planer og prioriteringer med henblik på at definere og iværksætte en samordnet foranstaltning for at sikre overensstemmelse mellem toldvæsenets foranstaltning og behovene på det indre marked i Den Europæiske Union, går ud på følgende:

1. At sikre ensartet anvendelse af fællesskabsbestemmelserne for at få samme resultater overalt ved Den Europæiske Unions grænse, og således undgå fordrejninger til skade for en korrekt funktion af det indre marked, som måtte opstå som følge af uensartet anvendelse af toldmetoderne i de forskellige dele af Unionen, og med henblik på at beskytte Fællesskabets økonomiske interesser.

2. At yde borgerne og de erhvervsdrivende i Unionen beskyttelse på samme niveau, uanset hvor varerne føres over den ydre grænse, og samtidig sikre den nødvendige glidende afvikling af internationale handelstransaktioner.

3. At styrke hensynet til Fællesskabsdimensionen ved tilrettelæggelse af serviceydelser og etablering af infrastruktur og udstyr, der skal fremme en fælles anvendelse af materielle driftsmidler og dermed bidrage til gennemførelsen af Fællesskabsbestemmelserne.

4. At opfordre og styrke de initiativer medlemsstaterne måtte foreslå med hensyn til implementeringen, enkeltvis eller samlet, med henblik på at forbedre den generelle effektivitet i toldadministrationernes udøvelse af deres virke.

5. At styrke den uddannelse, der gives toldembedsmænd, ved hjælp af støtteundervisning i emner, som giver dem mulighed for at tilpasse sig til udviklingen i arbejdsopgaver og teknologi i overensstemmelse med Fællesskabsdimensionen i deres opgaver.

6. At begunstige, ved hjælp af egnede foranstaltninger inden for uddannelse, teknisk bistand og samarbejde, med henblik på at etablere eller udvikle velfungerende toldadministrationer i tredjelande, som anmoder herom, og derved bidrage til udviklingen af Unionens udenrigshandel.

7. At opfordre til gennemsigtighed og effektivitet af toldforanstaltningen til fordel for den legitime handel ved at styrke forbindelserne mellem Unionens toldadministrationer, økonomiske, juridiske og videnskabelige kredse og aktører i international handel.

Artikel 3

Specifikke fælles foranstaltninger

1. Med henblik på navnlig gennemførelsen af strategierne i artiklerne 5 (punkt 1, 3, 4, 5 og 6), 6 og 9, indfører Kommissionen tilsyn i særlige sektorer af Fællesskabets toldlovgivning.

Den udpeger hvert år sektorerne i samarbejde med medlemsstaterne.

Disse foranstaltninger gennemføres af grupper bestående af toldeksperter fra medlemsstaterne og Kommissionen.

Grupperne aflægger efter en tematisk fremgangsmåde besøg bestemte steder ved den ydre grænse. De udarbejder en rapport efter besøgene med en analyse af arbejdsmetoderne og med angivelse af, hvilke vanskeligheder der er observeret på de forskellige steder i forbindelse med bestemmelsernes anvendelse, og eventuelt med forslag til justering af både Fællesskabsbestemmelserne og de anvendte arbejdsmetoder, således at man kan forbedre effektiviteten af toldforanstaltningen som helhed.

2. Som supplement til disse tilsynsforanstaltninger anvender Kommissionen i samarbejde med medlemsstaterne ligeledes følgende:

a) supplerende undersøgelser for at tilvejebringe synspunkter fra de forskellig aktører der er involveret i international handel

b) tilrettelæggelse af arbejdsgrupper og seminarer, som skal undersøge, hvordan man samordnet kan forbedre toldadministrationernes foranstaltning.

Artikel 4

Medlemsstaterne træffer de nødvendige foranstaltninger til at sikre koordineringen og gennemførelsen af foranstaltningerne i nærværende program på nationalt plan, specielt ved at fastsætte de nødvendige strukturer og mekanismer.

Artikel 5

Kontrol ved den ydre grænse

I overensstemmelse med de definerede mål i artikel 2, stk. 1-4, skal medlemsstaterne og Kommissionen:

1. sikre at tilsyn med de ydre grænser garanterer trafikstrømmen, beskytte Fællesskabets økonomiske interesser, sikre en effektiv, grundig og homogen anvendelse af Fællesskabets regler og fælles politikker; sikre et ensartet beskyttelsesniveau og muliggøre kontrol af procedurer vedrørende ensartede tekniske standarder, sikre sikkerhed for importerede produkter og farlige produkter, uanset hvor den ydre grænse krydses;

2. samarbejde for at opnå ensartede resultater vedrørende både kontrollen og forenklingen af handlen ved de ydre grænser, med henblik på at undgå konkurrenceforvridning som kan medføre handelsforskydninger, og at sikre ensartet behandling af alle operatører;

3. iværksætte, med henblik på at opfylde disse mål, de mest anvendelige nye arbejdsmetoder, udstyr og materialer, for at genindføre kontroleffektiviteten ved de ydre grænser;

4. sikre at sanktioner for overtrædelse af Fællesskabets regler er af en effektiv, afpasset og præventiv karakter;

5. benytte alle de under Fællesskabslovgivningen tilstedeværende muligheder med henblik på etableringen af samarbejde og gensidig bistand med tredjelande;

6. have adgang til de nødvendige faciliteter til at analysere og evaluere anvendte kontroller og procedurer iværksat ved de ydre grænser;

7. overveje omhyggeligt definitionen og udøvelsen af toldmyndighedernes kompetence og mulighederne for at samordne brugen af de tilstedeværende ressourcer.

Artikel 6

Tilsyn med anvendelsen af Fællesskabets toldbestemmelser og permanent tilpasning af disse til udviklingen i international handel

1. Kommissionen indfører i samarbejde med medlemsstaterne og i nært samråd med de økonomiske partnere et permanent tilsyn med Fællesskabets retsforskrifter og procedurer, sådan som de bl.a. fremgår af Fællesskabets Toldkodeks og gennemførelsesbestemmelserne hertil.

2. Tilsynet har til formål at sikre, at retsforskrifter og procedurer er hensigtsmæssige til beskyttelse af Unionens og dets medlemmers legitime interesser og samtidig opfylder aktørernes behov i international handel.

3. Ved gennemførelsen af fælles foranstaltninger som beskrevet i artikel 3, bestræber Kommissionen og medlemsstaterne sig på at indkredse, hvilke vanskeligheder der opstår ved anvendelsen af denne lovgivning, samt eventuelle funktionsforstyrrelser, som forskellige handlemåder måtte medføre inden for rammerne af det indre marked.

Artikel 7

Bekæmpelse af svig

Med henblik på gennemførelsen af målene i artikel 2, stk. 1, 2 og 3, og artikel 5, stk. 2 og 4, bestræber Kommissionen og medlemsstaterne sig på at anvende alle midler til bekæmpelse af svig og ulovlig handel på den mest rationelle og effektive måde. Dette omfatter i bredeste forstand alle gældende forordninger og bestemmelser i samhandelen mellem Unionen og tredjelande, uanset hvilke varer der er tale om, herunder henlæggelse og transit af varer, der indgår i sådan samhandel.

I den forbindelse udformer, gennemfører og udbygger Kommissionen og medlemsstaterne en politik til bekæmpelse af svig på toldområdet på Fællesskabsniveau for at tage hensyn til udviklingen i den europæiske opbygning, Fællesskabets internationale engagementer, udviklingen på toldområdet og andre områder samt nødvendigheden af optimal, komplementær anvendelse af ressourcerne.

En sådan politik tager navnlig sigte på:

- maksimal udnyttelse af de gældende retsforskrifter og, om fornødent, ændring heraf

- bedre indsamling, analyse, distribuering og udnyttelse af oplysninger på Fællesskabsniveau ved maksimal anvendelse af edb

- nedbrydning af forhindringer for aktioner og effektivt samarbejde vedrørende bekæmpelse af svig, især når det gælder toldembedsmændenes undersøgelsesbeføjelser

- anvende effektive sanktioner

- videreførelse og udbygning af samordnede foranstaltninger, særligt Fællesskabsmissioner vedrørende undersøgelse og kontrol i tredjelande

- udbygning af samarbejdet med tredjelande og relevante internationale organisationer og med de berørte erhvervskredse

- øget anvendelse i tredjelande af Kommissionens og medlemsstaternes personales kompetence til fordel for hele Fællesskabet

- økonomisk tilsyn med uregelmæssigheder.

Artikel 8

Toldadministrationernes rolle i Unionens fælles politikker

For at kunne opfylde deres mission træffer medlemsstaternes og Kommissionens administrationer, som er ansvarlige for implementeringen af toldreglerne, alle nødvendige foranstaltninger, således at de på bedst mulig måde gør brug af det ansvar, der påhviler dem i henhold til de gældende bestemmelser i forbindelse med gennemførelsen af fælles politikker, navnlig inden for rammerne af kontrollen med gennemførelsen af den fælles handelspolitik, den fælles landbrugspolitik og den fælles fiskeripolitik.

Kommissionen og medlemsstaterne drager i særlig grad omsorg for, at toldadministrationerne kan gribe effektivt ind til fordel for korrekt anvendelse af andre Fællesskabsbestemmelser, som har indvirkning på kontrollen ved den ydre grænse, særlig bestemmelserne vedrørende udviklingssamarbejde samt beskyttelse af intellektuel ejendomsret, miljøbeskyttelse, forbrugerbeskyttelse og beskyttelse af kulturarven.

Artikel 9

Forbedring af arbejsmetoderne

Kommissionen støtter foranstaltninger, hvis formål er at forbedre toldadministrationernes arbejdsmetoder. I samarbejde med medlemsstaterne tilskynder den til udvikling og anvendelse af nye arbejdsmetoder, navnlig på følgende områder:

1. anvendelse af risikoanalyseteknikker, med henblik på at vurdere om varer underlagt toldkontrol bør undergå en dokumentarisk eller fysisk kontrol før frigivelse tillades;

2. anvendelse af revision til kontrol af virksomhedsregnskaber;

3. anvendelse af forenklede procedurer ved henførsel under og frigivelse fra en godkendt toldbehandling;

4. samordnet edb-behandling af toldprocedurer under hensyntagen til de nationale administrationers informatiseringsniveau og de erhvervsdrivendes interesser i Unionen samt udviklingen på dette område i international sammenhæng.

Artikel 10

Toldembedsmændenes beføjelser

Kommissionen foretager i samarbejde med medlemsstaterne en undersøgelse af, tilstrækkeligheden af medlemsstaternes toldembedsmænds beføjelser til at gennemføre Fællesskabets retsforskrifter af kontrollen ved den ydre grænse.

Artikel 11

Rationel anvendelse af ressourcerne

1. Med henblik på gennemførelsen af artikel 2, stk. 3, etablerer Kommissionen en fællesskabsramme for konsultationer og koordinering for at sikre, at der tages hensyn til behovene for det indre marked, og således skabe mulighed for at optimere definitionen af behov og ressourcefordelingen mellem medlemsstaterne.

2. Inden for denne fællesskabsramme for konsultationer og koordinering vil Kommissionen i samarbejde med medlemsstaterne indkredse, hvilke midler der giver mulighed for at yde tilstrækkelige ressourcer til toldaktionen, navnlig anvendelse af alle til rådighedværende finansieringsinstrumenter i Fællesskabet, i form af deling eller fælles brug af udstyr, fælles transaktioner og andre arrangementer eller foranstaltninger, som måtte være nødvendige for at realisere målene for dette program.

3. For at få fastlagt disse handlingsmuligheder afholder Kommissionen ekspertmøder og seminarer, eventuelt med deltagelse af repræsentanter fra de berørte økonomiske kredse.

Artikel 12

Sanktioner og tilsvarende midler på toldområdet

Kommissionen udarbejder, i nært samråd med medlemsstaterne, under henvisning til principperne i artikel 5, punkt 4, en oversigt over uregelmæssigheder på toldområdet på grundlag af de forpligtelser, der følger af Fællesskabets toldkodeks og dets gennemførelsesbestemmelser, og en sammenlignelig gruppering af dem på grundlag af deres vigtighed og grad inden for medlemsstaternes juridiske orden under hensyn til hvor alvorlige de er med henblik på at identificere minimumsbehovet for harmonisering, som er nødvendigt for at undgå forvridninger i behandlingen af økonomiske operatører og for effektivt at beskytte Fællesskabets økonomiske interesser.

Artikel 13

Uddannelse og teknisk bistand

1. Som led i gennemførelsen af artikel 2, stk. 5, varetager medlemsstaterne uddannelsen af toldembedsmænd i overensstemmelse med de regler, Rådet vedtog i beslutning af 20. juni 1991 om MATTHAEUS-programmet.

2. I gennemførelsen af dette program tager medlemsstaterne og Fællesskabet de nødvendige foranstaltninger, der er nødvendige for at iværksætte en korrekt fælles uddannelsespolitik vedrørende områder indeholdt i Fællesskabets Toldkodeks.

Særlig opmærksomhed rettes mod uddannelsen af nye toldembedsmænd, der tiltræder administrationen, med henblik på at fælles tekniske moduler kan blive tilvejebragt vedrørende hele området af toldregler og metoder. Særlige aktioner bør iværksættes og indarbejdes i den løbende uddannelse med henblik på at tilvejebringe medarbejdere fra toldadministrationerne med et uddannelsesniveau, der er nødvendigt for at udføre deres arbejdsopgaver.

3. Uddannelsen suppleres med foranstaltninger, der skal gøre toldadministrationerne i Unionen åbne for de bedst udviklede arbejdsmetoder og -teknikker i toldadministrationerne i tredjelande og mere generelt i form af et øget samarbejde med disse lande.

Til dette formål vil der efter behov og på et gensidigt grundlag blive foretaget udvekslinger af embedsmænd med disse administrationer og afholdt uddannelsesseminarer, idet en del af omkostningerne til arrangementerne, svarende til embedsmændene i Unionens administrationer, vil kunne afholdes over Fællesskabets budget, ligesom tilskud til organisering af seminarer kan ydes. Tilskuddet fastsættes fra sag til sag.

4. Som led i gennemførelsen af artikel 2, stk. 6, sikre Kommissionen koordineringen af uddannelses-, bistands- og samarbejdsforanstaltningerne udøvet af Fællesskabet og medlemsstaterne til fordel for tredjelandenes toldadministrationer, med henblik på at sikre en ensartet uddannelsesaktion på Fællesskabsniveau, såvel eksternt som internt. Fællesskabet sikrer ligeledes implementeringen af uddannelses-, bistands-, og samarbejdsforanstaltninger til fordel for tredjelandenes administrationer. Fællesskabet vil bære omkostningerne af disse foranstaltninger.

Artikel 14

Forbindelserne med aktørerne i udenrigshandel

1. Som led i gennemførelsen af artikel 2, stk. 7, iværksætter Kommissionen foranstaltninger eller støtter initiativer fra medlemsstaterne, som sigter mod at forbedre og styrke forbindelserne mellem Unionens toldadministrationer og aktørerne i udenrigshandelen.

2. Disse foranstaltninger kan bl.a. være:

- udarbejdelse, udgivelse og distribuering af støtteinformation, der skal give aktørerne bedre kendskab til toldprocedurerne, særlig hvad angår de forenklede procedurer for toldbehandling, som skal styrke Fællesskabets økonomiske konkurrencedygtighed

- seminarer, hvor der er mulighed for at etablere en indgående dialog mellem erhvervsfaglige og administrative kredse, særlig om de emner, der er nævnt i artikel 2, stk. 1 og 2

- uddannelsesforanstaltninger, således at de forskellige aktører i udenrigshandel får et bedre kendskab til Fællesskabsretten.

Artikel 15

Tilsyn, evaluering og rapporter

1. Dette program underlægges et permanent tilsyn udøvet af Kommissionen i samarbejde med medlemsstaterne i form af toldpolitik-ekspertgruppen (medlemmerne eller stedfortræderne) bestående af toldgeneraldirektørerne fra Kommissionen og medlemsstaterne af Den Europæiske Union eller deres repræsentanter.

Tilsynet varetages ved hjælp af de i stk. 3 omtalte rapporter og specifikke aktiviteter.

2. Kommissionen og medlemsstaterne foretager i samarbejde en periodisk evaluering af dette program.

3. Medlemsstaterne sender senest den 31. december 1997 og senest den 31. december 2000 Kommissionen rapporter om programmets gennemførelse og virkninger.

4. Kommissionen forelægger Europa-Parlamentet og Rådet:

- senest den 31. december 1998 en foreløbig rapport om gennemførelsen af nærværende program

- senest den 30. juni 1999 en meddelelse, om det er hensigtsmæssigt at fortsætte nærværende program, eventuelt med et forslag

- senest den 30. juni 2001 en endelig rapport om gennemførelsen af nærværende program.

Disse rapporter sendes også til Det Økonomiske og Sociale Udvalg og Regionsudvalget.

Artikel 16

Finansiering

1. Finansieringen af foranstaltningerne i dette program deles mellem Fællesskabet og medlemsstaterne.

Den samlede finansielle udgift for udførelsen af dette program, for perioden 1. januar 1996 til 31. december 2000, er fastsat til 139 670 000 ECU.

Budgetmydnigheden fastsætter de årlige bevillinger, inden for grænserne af de finansielle perspektiver.

2. Medlemsstaterne bidrager til programmets gennemførelse. De påtager sig således at betale udgifterne vedrørende det administrative arbejde, og for koordineringen af foranstaltninger der er forbundet med gennemførelsen af det strategiske program, for så vidt angår deres egne territorier, specielt dem der hidrører fra artikel 4 i denne beslutning.

Medlemsstaterne drager i den forbindelse omsorg for, at der ved anvendelsen af beløb, der er tilbageholdt til dækning af opkrævningsomkostningerne af egne indtægter i henhold til artikel 2, stk. 3, i Rådets beslutning 88/376/EØF, Euratom (6), tages størst muligt hensyn til målene for nærværende beslutning.

Artikel 17

Denne beslutning finder anvendelse fra den 1. januar 1996.

Artikel 18

Denne beslutning er rettet til medlemsstaterne.

(1) EFT nr. L 40 af 17. 2. 1993, s. 1.

(2) KOM(94) endelig udg., af 16. 2. 1994.

(3) Resolution 94/C 179/01 (EFT nr. C 179 af 1. 7. 1994, s. 1).

(4) EFT nr. L 144 af 2. 6. 1981, s. 1.

(5) Beslutning 91/341/EØF af 20. 6. 1991 (EFT nr. L 187 af 13. 7. 1994, s. 41).

(6) EFT nr. L 158 af 15. 7. 1988, s. 26.